รัฐบาลไทย-ข่าวทำเนียบรัฐบาล-รมว.สุชาติ ร่วมคณะ นายกฯ ลุยเมืองนนท์ตรวจน้ำท่วม ช่วยชาวบ้านลดผลกระทบจากอุทกภัย
วันพฤหัสบดีที่ 13 ตุลาคม 2565
รมว.สุชาติ ร่วมคณะ นายกฯ ลุยเมืองนนท์ตรวจน้ําท่วม ช่วยชาวบ้านลดผลกระทบจากอุทกภัย
...
วันที่ 13 ตุลาคม 2565 นายสุชาติ ชมกลิ่น รัฐมนตรีว่าการกระทรวงแรงงาน ร่วมคณะของ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่ตรวจติดตามสถานการณ์น้ําท่วมเพื่อติดตามการให้ความช่วยเหลือบรรเทาความเดือดร้อนของพี่น้องประชาชนและผู้ประกอบการในพื้นที่ ณ วัดแสงสิริธรรม ต.ท่าอิฐ อ.ปากเกร็ด จ.นนทบุรี โดยมี ผู้ว่าราชการจังหวัด หัวหน้าส่วนราชการหน่วยงานที่เกี่ยวข้อง อาสาสมัครแรงงาน และชาวบ้านในพื้นที่ ให้การต้อนรับ
นายสุชาติ กล่าวว่า ท่าน พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มีความห่วงใยต่อพี่น้องประชาชนที่ได้รับผลกระทบจากอุทกภัยในครั้งนี้ จึงได้กําชับให้ทุกส่วนราชการเร่งบูรณาการความช่วยเหลือเพื่อลดผลกระทบประชาชนให้ได้มากที่สุด ในส่วนของกระทรวงแรงงาน ผมได้สั่งการให้หน่วยงานสังกัดทั้ง 5 หน่วยงานในทุกจังหวัดเร่งบูรณาการความช่วยเหลือกับทางจังหวัดอย่างเต็มที่ ได้แก่ สํานักงาน/สถาบันพัฒนาฝีมือแรงงานในแต่ละจังหวัด สนับสนุนยานพาหนะขนส่งประชาชนที่บ้านเรือนถูกน้ําท่วมไปยังศูนย์พักพิงชั่วคราว ส่งเจ้าหน้าที่ทีมช่างเข้าไปดูแลอํานวยความสะดวกประชาชนกับหน่วยงานที่เกี่ยวข้อง ตั้งเต้นท์ให้บริการซ่อมรถจักรยานยนต์ เครื่องใช้ไฟฟ้า และเครื่องยนต์เล็กการเกษตร เพื่อลดรายจ่ายของประชาชนที่อุปกรณ์ไฟฟ้าได้รับความเสียหายจากการถูกน้ําท่วม สนับสนุนเจ้าหน้าที่ในการจัดทําอาหารเพื่อนําข้าวกล่องไปแจกจ่ายให้ประชาชนที่อยู่ในศูนย์พักพิงและตามบ้านเรือนที่ประสบภัย และการสนับสนุนความช่วยเหลือกับหน่วยงานในพื้นที่ในการจัดทําสุขาลอยน้ํา สํานักงานจัดหางานจังหวัดจัดเตรียมถุงยังชีพนําไปมอบให้ประชาชนที่ได้รับผลกระทบเพื่อบรรเทาความเดือดร้อนในเบื้องต้น สํานักงานสวัสดิการและคุ้มครองแรงงานจังหวัด ทําหนังสือขอความร่วมมือไปยังนายจ้างให้ลูกจ้างที่บ้านน้ําท่วมและไม่สามารถมาปฏิบัติงานได้ให้หยุดโดยไม่ถือเป็นวันลาหรือเป็นความผิดต่อข้อบังคับเกี่ยวกับการทํางาน สํานักงานประกันสังคม ดูแลในส่วนของผู้ประกันตนมาตรา 33 ที่สถานประกอบการถูกน้ําท่วมและไม่สามารถไปทํางานได้ เพื่อให้ได้รับค่าชดเชยจากเหตุสุดวิสัย 50 เปอร์เซ็นต์ของค่าจ้าง
นายสุชาติ กล่าวต่อว่า สําหรับสถานการณ์น้ําท่วมที่จังหวัดนนทบุรีนั้น ได้ประกาศพื้นที่ประสบอุทกภัย 5 อําเภอ ได้แก่ อําเภอเมือง ปากเกร็ด บางบัวทอง บางกรวย และบางใหญ่ ประชาชนได้รับความเดือดร้อน 2 เทศบาลนคร 3 เทศบาลเมือง 3 เทศบาลตําบล 42 ตําบล 268 หมู่บ้าน ราษฎรได้รับความเดือดร้อน 110,562 ครัวเรือน มีผู้เสียชีวิต 1 ราย ซึ่งเป็นผู้ป่วยติดเตียง ส่วนการดําเนินการของหน่วยงานในสังกัดกระทรวงแรงงาน เบื้องต้นสํานักงานพัฒนาฝีมือแรงงานนนทบุรี ได้ตั้งหน่วยคลินิกช่างช่วยเหลือผู้ประสบภัย ให้บริการซ่อมแซมเครื่องใช้ไฟฟ้า และเครื่องมือการเกษตร อาสาสมัครแรงงานลงพื้นที่สํารวจความต้องการช่วยเหลือของประชาชน/สถานประกอบการภายหลังน้ําลด และสํารวจข้อมูลนายจ้างหรือเจ้าของสถานประกอบกิจการถึงผลกระทบจากเหตุการณ์น้ําท่วม ซึ่งพบว่า ยังไม่มีสถานประกอบกิจการที่ได้รับผลกระทบถึงขั้นต้องหยุดกิจการชั่วคราว และไม่มีรายงานผู้ได้รับบาดเจ็บที่เข้ารักษาตัวในโรงพยาบาลตามสิทธิประกันสังคม นอกจากนี้ ยังได้ประสานความร่วมมือขอรับการสนับสนุนอาหาร น้ําดื่ม เครื่องอุปโภคบริโภค และจัดทําข้าวกล่องเพื่อนําไปแจกจ่ายให้ประชาชนที่บ้านเรือนถูกน้ําท่วม พร้อมทั้งสนับสนุนความช่วยเหลือในการจัดทําสุขาลอยน้ําเพื่อบรรเทาความเดือดร้อนให้ผู้ประสบภัยอีกด้วย ทั้งนี้ พี่น้องประชาชน นายจ้าง ลูกจ้าง ผู้ประกันตนที่ได้รับผลกระทบจากอุทกภัยในแต่ละพื้นที่ที่ต้องการความช่วยเหลือจากหน่วยงานของกระทรวงแรงงาน สามารถติดต่อได้ที่สายด่วนกระทรวงแรงงาน 1506